Dvadesettrogodišnji Petar Nižić pjevač je iz Splita koji je nedavno izdao svoj debitantski single pod izdavačkom kućom. Široj publici Petar je postao poznat ovoga proljeća kada je nastupio u RTL-ovom glazbenom showu “Zvijezde”.

Pjesmu “Držiš dah” posvetio je svom pokojnom ocu, inače hrvatskom branitelju, koji je preminuo od raka prije nešto više od godinu dana. Petar je izgubio majku sa samo 14 godina. Otac je 9-mjesečne Lare za koju kaže da mu je sve u životu i da mu je vječna inspiracija.

– Glazbom se bavim ozbiljnije od RTL-ovog showa Zvijezde. Do tada sam sporadično nastupao na pojedenim manifestacijama, no moja ljubav prema glazbi kulminirala je ove godine – kazuje nam Petar.

– Nikad nisam uspio pronaći dovoljno ozbiljne ljude za bend. Odlučio sam se na solo nastupe s akustičnom gitarom po restoranima – govori talentirani Splićanin koji kaže da mu se glazbena prekretnica dogodila kada ga je kontaktirao bivši gitarist Psihomodo Popa koji u Njemačkoj ima diskografsku kuću “OHHO records” i koji ga je primio pod svoje “okrilje”.

Petar nam je rekao da su ga obuzimale posebne emocije dok je pisao pjesmu “Držiš dah”:

– Ovu pjesmu sam osobno posvetio svome ocu koji je za mene junak i za većinu ljudi koji su ga poznavali! Više – manje, svi mi imamo situacije u životu kada nam je teško i kada se pitamo ima li sve ovo smisla. Smisao ove pjesme je donijeti pozitivu u takvim situacijama! Život je predivan, samo trebamo prihvatiti sve što nam donosi i hrabro hodati naprijed!

Pjesmu je aranžirao poznati splitski aranžer i producent Leo Škaro, a tekst i glazbu potpisuje Petar.

Mladog pjevača jako raduje jedan nadolazeći nastup…

– Pošto radim u HRM-u, otvara mi se prilika nastupiti na koncertu orkestra HRM-a na Dan mornarice. Nastupit ću kao gosti i to će mi biti posebna čast.

U planu su i nove pjesme, a u konačnici i album. No idem korak po korak, svakako stiže uzbudljiva glazbena jesen – zaključuje Petar.